上鶴山作圖書所扁
作者：方岳
朝代：宋

paragraphs: 我本耕田夫，識字略可數。
誰令半窗燈，奪此一犁雨。
明經爲青紫，無乃以書賈。
晚知事大謬，於學竟何補。
歸來抱遺經，頗欲窺門戶。
忍饑堪丹鉛，環坐書作堵。
時或躋唐虞，身親到鄒魯。
吾方忘吾貧，三徑蓬藋拄。
獨慙鶴山翁，健筆照衡宇。
赤手盤蛟蛇，今已泉下土。
連雲甲第多，未必快此覩。
乃知癡書人，差勝守錢虜。